Tom Behnke (KF), 2013-05-02:
Også fra konservativ side skal der lyde opbakning til beslutningsforslagets overskrift, nemlig en konsekvent linje over for asylansøgere, der begår kriminalitet i Danmark.
Det burde jo være indlysende logisk for enhver, ikke mindst fordi de asylansøgere, der kommer til Danmark med det formål at begå kriminalitet, altså under dække af at ville søge asyl, måske oven i købet ved, at det er helt udsigtsløst at få asyl i Danmark.
Men de benytter så tiden, mens de sidder og venter på, at sagen bliver behandlet, til lige at rende rundt og begå kriminalitet i Danmark.
Det er stærkt, stærkt ødelæggende for alle, og derfor bør man selvfølgelig skride hårdt og konsekvent ind over for dem, der benytter muligheden, når de nu er i Danmark, til at begå kriminalitet, og set med konservative øjne kan man sådan set ikke være for konsekvent.
Det er som sagt ikke alene for selvfølgelig at beskytte potentielle ofre i Danmark, men også af hensyn til asylsystemet i det hele taget og de asylansøgere, der har et reelt behov for at få asyl i Danmark, for det er jo dem, man ødelægger det for, når man kommer rendende her under påskud af at ville søge asyl, men i virkeligheden kommer, fordi man gerne vil begå kriminalitet.
Så vi er enige i beslutningsforslagets intentioner om, at der skal strammes op.
Man kan så diskutere de enkelte punkter, som Dansk Folkeparti har slået ned på, ja, det kan vi vel gøre, hvis det er sådan, at der er enighed om, at det er den vej, vi vil.
Nu har jeg hørt, at regeringen og regeringens støtteparti ikke vil den vej, og så giver det jo ikke den store mening at gå helt ned i at begynde at sætte kommaer i beslutningsforslaget her.
Jeg vil dog godt understrege allerede nu, at vi sådan set synes, at det under punkt 1 kan være ganske glimrende, altså at man, når der kommer en asylansøger her til landet, starter med lige at gøre det fuldstændig lysende klart, at her i landet skal lovgivningen overholdes.
Der er nogle spilleregler, og vi forventer, at de bliver overholdt.
Der laves en kontrakt, som man skriver under på.
Det kan i sig selv have en præventiv effekt, at man lige bliver vågen og opdager dette: Hov, nå ja, der er lige noget, man skal leve op til her.
Jeg tror også, det kan have en effekt i forhold til, at det sådan lige indskærper, at der altså er en grund til, at man har søgt asyl, og nu har man at opføre sig ordentligt, mens ens asylansøgning bliver behandlet.
Jeg tror på, at det kan have en effekt – ikke over for alle, selvfølgelig vil det ikke have det.
De, der helt målrettet kommer for at begå kriminalitet, har det ingen betydning for, men dem skal vi så sørge for hurtigst muligt at få skubbet ud af landet igen, for de har ikke noget at gøre her.
Så enkelt må det være.
Vi er ikke helt med på, at der skal være egentlige asyldomstole.
Vi mener egentlig, at de eksisterende domstole må være dem, der kan håndtere det her, men vi er enige i, at der skal være en særlig hurtig behandling af de her sager, for kommer asylansøgere her under påskud af at ville søge asyl, men i virkeligheden vil begå kriminalitet, gælder det om, at den sag, lige så snart de bliver pågrebet for at have begået kriminalitet, bliver hastebehandlet, og at vi sørger for, at de forlader landet igen, så de ikke fortsætter med at begå kriminalitet her.
Man kan godt diskutere punkt 4 omkring en udvidet adgang til administrativ frihedsberøvelse af kriminelle asylansøgere.
Der skal vi så huske at have proportionalitetshensynet med ind og sådan noget, men man kunne godt diskutere, om der kunne strammes op på det punkt.
I flerårsaftalen for Kriminalforsorgen er forligspartierne jo blevet enige om, at vi laver sådan en særlig udsendelsesproces og -procedure, og at vi laver særlige centre, der er beregnet til dem, der skal udvises af Danmark.
Der behøver ikke at blive lavet de store, nye politiske aftaler af den grund.
Men på bundlinjen står der, at vi fra konservativ side er enige med forslagsstillerne i, at der selvfølgelig skal være en konsekvent linje over for kriminelle asylansøgere, de skal ikke komme her og begå kriminalitet under dække af at ville søge asyl.
Så langt er vi enige.